panevėžio rajono savivaldybės taryba

sprendimas

DĖL NEKILNOJAMOJO TURTO, KURIS YRA NAUDOJAMAS NE PAGAL PASKIRTĮ ARBA YRA APLEISTAS IR NEPRIŽIŪRĖTAS, NUSTATYMO TVARKOS APRAŠO PATVIRTINIMO

2016 m. rugsėjo 29 d. Nr. T-160

Panevėžys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos nekilnojamojo turto mokesčio įstatymo 6 straipsnio 1 ir 2 dalimis, Savivaldybės taryba n u s p r e n d ž i a:

Patvirtinti Nekilnojamojo turto, kuris yra naudojamas ne pagal paskirtį arba yra apleistas ir neprižiūrėtas, nustatymo tvarkos aprašą (pridedama).

Savivaldybės meras	Povilas Žagunis

PATVIRTINTA

Panevėžio rajono savivaldybės tarybos

2016 m. rugsėjo 29 d. sprendimu Nr. T-160

NEKILNOJAMOJO TURTO, KURIS YRA NAUDOJAMAS NE PAGAL PASKIRTĮ ARBA YRA APLEISTAS IR NEPRIŽIŪRĖTAS, NUSTATYMO TVARKOS APRAŠAS

I. BENDROSIOS NUOSTATOS

1. Nekilnojamojo turto, kuris yra naudojamas ne pagal paskirtį arba yra apleistas ir neprižiūrėtas, nustatymo tvarkos aprašas (toliau – Tvarkos aprašas) reglamentuoja nekilnojamojo turto objektų sąrašo (toliau – Sąrašas) sudarymo ir keitimo procedūrą. Tvarkos aprašas parengtas vadovaujantis Lietuvos Respublikos nekilnojamojo turto mokesčio įstatymu ir Lietuvos Respublikos statybos įstatymu.

2. Tvarkos aprašo tikslas – nustatyti nekilnojamąjį turtą, kuris yra naudojamas ne pagal paskirtį arba yra apleistas ir neprižiūrėtas, įvertinti savininkų veiksmus dėl šių objektų naudojimo, priežiūros, būklės gerinimo ar jų užimamos teritorijos tvarkymo bei apmokestinti maksimaliu nekilnojamojo turto mokesčio tarifu nustatyta tvarka į Sąrašą įtrauktus objektus.

II. SĄRAŠO SUDARYMAS

3. Į Sąrašą gali būti įrašytas fizinių ir juridinių asmenų nekilnojamasis turtas, kuris, vadovaujantis Lietuvos Respublikos nekilnojamojo turto mokesčio įstatymu, yra apmokestinamas nekilnojamojo turto mokesčiu ir atitinka vieną ar kelis iš šių kriterijų:

3.1. patalpų ir statinių savininkai arba naudotojai nevykdo Lietuvos Respublikos statybos įstatymo 40 straipsnyje nustatytų statinių naudotojų pareigų prižiūrint statinį;

3.1.1. naudoja statinį (jo patalpas) ne pagal paskirtį, išskyrus Vyriausybės nustatytus atvejus ir tvarką;

3.1.2. nesilaiko normatyviniuose statybos techniniuose dokumentuose ar normatyviniuose statinio saugos ir paskirties dokumentuose nustatytų statinio naudojimo ir priežiūros reikalavimų, kad būtų išlaikytos statinio (jo dalių, inžinerinių sistemų) savybės, atitinkančios Reglamente (ES) Nr. 305/2011 nustatytus esminius statinių reikalavimus;

3.1.3. Lietuvos Respublikos statybos įstatymo ir kitų įstatymų nustatyta tvarka neorganizuoja ir (ar) neatlieka statinio techninės priežiūros;

3.1.4. neremontuoja, nerekonstruoja arba nenugriauna statinių, jeigu tolesnis jų naudojimas kelia pavojų žmonių gyvybei, sveikatai ar aplinkai;

3.2. faktiškai naudoja nekilnojamąjį turtą, kurio statyba neužbaigta Lietuvos Respublikos statybos įstatymo nustatyta tvarka.

4. Informaciją apie apleistus ir neprižiūrimus nekilnojamojo turto objektus (toliau – Nekilnojamojo turto objektai) ir visą aplinkybes pagrindžiančią medžiagą bei dokumentus seniūnijų seniūnai pateikia Savivaldybės administracijos direktoriaus įsakymu sudarytai komisijai (toliau – Komisija) iki kiekvienų metų lapkričio 1 d. prieš tai raštiškai perspėję Nekilnojamojo turto objektų valdytojus, kurių valdomas nekilnojamasis turtas siūlomas įtraukti į Sąrašą, suteikiant teisę per
30 kalendorinių dienų pateikti seniūnui duomenis, kurie įrodytų, kad asmens nekilnojamasis turtas neatitinka 3 punkto kriterijų.

5. Komisija, gavusi informaciją iš seniūnų, pagal nustatytus kriterijus vizualiai ir pagal turimą informaciją bei dokumentus įvertina nekilnojamojo turto būklę, identifikuoja statinius bei patalpas ir iki kiekvienų metų gruodžio 31 d. sudaro preliminarų Sąrašą ir parengia Savivaldybės administracijos direktoriaus įsakymo projektą dėl nekilnojamojo turto, kuriam taikomas 3 procentų nekilnojamojo turto mokesčio tarifas, sąrašo tvirtinimo ir teikia jį pasirašyti Savivaldybės administracijos direktoriui.

6. Sąraše pateikiama informacija apie nekilnojamąjį turtą: adresas, objekto unikalus numeris (jeigu žinomas), savininkas, techninės priežiūros būklė (nenaudojamas, avarinis, netvarkomas, apdegęs ir pan.), pridedama vaizdinė medžiaga (nuotraukos, žemėlapiai ir pan.).

7. Įrašytų į Sąrašą nekilnojamojo turto objektų valdytojams (nekilnojamojo turto mokesčio mokėtojams) Komisija ne vėliau kaip per 10 darbo dienų po Sąrašo patvirtinimo raštu praneša apie jų valdomų objektų įrašymą į Sąrašą, informuodama juos apie 3 procentų nekilnojamojo turto mokesčio tarifo konkrečiam objektui nustatymą.

III. SĄRAŠO TIKSLINIMAS

8. Asmenys, kurių nekilnojamojo turto objektai įrašyti į preliminarų Sąrašą, gali per
30 kalendorinių dienų nuo pranešimo gavimo dienos pateikti Komisijai įrodančius duomenis, kad nekilnojamasis turtas neatitinka Tvarkos aprašo 3.1–3.2 punktuose išvardytų kriterijų arba kad atitiktį kriterijams lemia viena ar kelios šios aplinkybės:

8.1. kai kompetentingos institucijos sprendimu yra nustatytas apribojimas naudoti / valdyti Sąraše nurodytą nekilnojamąjį turtą (išskyrus šio turto areštą, uždėtą jo savininkui dėl neteisėtos veiklos, ir šio turto įkeitimą (hipoteką) bei tais atvejais, kai turtu negalima naudotis ar jį valdyti dėl teisėsaugos institucijų (ar kitų kompetentingų institucijų) atliekamo tyrimo ar sprendimo byloje, susijusioje su šiuo nekilnojamuoju turtu, įsiteisėjimo);

8.2. kai dėl trečiųjų asmenų neteisėtų veiksmų nekilnojamasis turtas buvo suniokotas ir šis faktas konstatuotas kompetentingos institucijos išvadose, ir nuo įvykio praėjo mažiau nei šeši mėnesiai;

8.3. kai nuo turto įsigijimo praėjo mažiau kaip vieneri metai;

8.4. kai nekilnojamojo turto savininkas kreipėsi į kompetentingas institucijas dėl Sąraše minėto objekto rekonstrukcijos, statybos, griovimo leidimų, paskirties keitimo sąlygų sąvado išdavimo arba teritorijų, kuriose yra Sąraše nurodyti objektai, planavimo bei projektavimo sąlygų nustatymo ir, pareiškėjui vykdant visas institucijų iškeltas sąlygas, nebuvo baigtas minėtų dokumentų derinimo procesas arba po atitinkamo sprendimo priėmimo praėjo mažiau nei šeši mėnesiai;

8.5. kai įrašyto į Sąrašą turto savininkas ėmėsi turto tvarkymo veiksmų ir turto būklės pagerinimas užfiksuotas atitinkamais dokumentais;

8.6. kai susidaro kitos objektyvios aplinkybės.

9. Komisija, išnagrinėjusi asmenų, kurių nekilnojamojo turto objektai įrašyti į preliminarų Sąrašą, pateiktus duomenis, įrodančius, kad nekilnojamasis turtas neatitinka Tvarkos aprašo
3.1–3.2 punktuose išvardytų kriterijų arba kad atitikimas kriterijams nulemtas vienos ar kelių
8.1–8.6 punktuose nurodytų aplinkybių, sprendžia dėl nekilnojamojo turto išbraukimo iš preliminaraus Sąrašo. Galutinis Sąrašas tvirtinamas iki kiekvienų metų kovo 1 dienos (jei komisija per 8 punkte nustatytą terminą negauna asmenų, kurių nekilnojamojo turto objektai įrašyti į preliminarų Sąrašą, pranešimo su įrodančiais duomenimis, kad nekilnojamasis turtas neatitinka Tvarkos aprašo 3.1–3.2 punktuose išvardytų kriterijų arba kad atitiktį kriterijams lemia viena ar kelios šios aplinkybės, lieka galioti preliminarus Sąrašas, patvirtintas 5 punkte nustatyta tvarka ir teikiamas tvirtinti).

10. Savivaldybės administracijos direktoriui įsakymu patvirtinus Sąrašo pakeitimą, patalpų ir statinių, išbrauktų iš Sąrašo, savininkams ne vėliau kaip per 10 darbo dienų pranešama apie jų valdomų objektų išbraukimą iš Sąrašo.

IV. BAIGIAMOSIOS NUOSTATOS

11. Savivaldybės administracija patvirtintą galutinio Sąrašo kopiją iki kiekvienų metų kovo 15 dienos pateikia Panevėžio apskrities valstybinei mokesčių inspekcijai.

______________